Llíria impulsa una nova campanya d'eradicació d'abocadors il·legals
20 de febrer de 2019

La Regidoria de Sostenibilitat de l'Ajuntament de Llíria ha iniciat una nova campanya per a eradicar els abocadors incontrolats que han tornat a proliferar en el municipi, després que el Consistori ja realitzara una campanya similar fa tan sols sis mesos.

En les pròximes setmanes, el personal de la Brigada de Residus Urbans i la Brigada de Camins coordinaran els treballs de recollida d'estos residus, conformats per deixalles domèstiques, mobles vells, electrodomèstics i enderrocs que s'han concentrat en les cunetes i zones pròximes als contenidors.

Segons la regidora de Sostenibilitat, Elena Jiménez, “aquest pla de xoc pretén fer front a les conductes incíviques d'alguns veïns”. En aquest sentit, l’edila ha anunciat que la situació s'ha traslladat a les forces de seguretat perquè es “pose en funcionament un dispositiu de control, que intensifique la vigilància en aquelles zones, en les quals l'abocament il·legal dels residus es produeix de forma més reiterada, amb l'objectiu de sancionar als infractors”.

Des de l'Ajuntament, s'insta a utilitzar els serveis municipals de recollida de residus sòlids, així com l'ecoparc. “Ajudar a mantindre neta la ciutat i les urbanitzacions és un deure ciutadà, ja que este tipus d'accions encareixen el servei, impliquen costs innecessaris i disminuïxen la capacitat de la Brigada de Residus, en detriment de la seua rutina diària”, conclou Jiménez.